**Moció conjunta que els grups (municipals, de la diputació, del consell comarcal) presenten en suport al dret a morir dignament.**

Els grups (municipals, de la Diputació, del Consell Comarcal) de l’(administració local) presentem la següent proposta de moció

**Exposició de motius**

1͘. La declaració universal dels Drets Humans (1948) assenyala en el seu article primer que “tots els éssers humans neixen lliures i iguals en dignitat i en drets”͘. Així mateix, la Constitució espanyola (1978) en el seu article 10 declara el dret a “la dignitat de la persona i el lliure desenvolupament de la seva personalitat”͘ i l’Estatut d’Autonomia de Catalunya de 2006 declara en el seu article 20 el dret a viure amb dignitat el procés de la mort.

2. Catalunya ha desenvolupat una legislació pròpia sobre el dret a viure amb dignitat el procés de la mort, concretada en la Llei 21/2000, de 29 de desembre, sobre els drets d’informació concernents a la salut i l’autonomia del pacient i la documentació clínica corresponent, així com en el Decret 175/2002, de 25 de juny, pel qual es regula el Registre de voluntats anticipades i en la Llei 2/2024, de 6 de febrer, que modifica l’article 8.2 de la Llei 21/2000.

3. La concreció d’aquestes disposicions legals queda també reflectida en la pionera Carta de drets i deures de la ciutadania en relació amb la salut i l’atenció sanitària (2001), revisada i aprovada pel Departament de Salut el juny de 2015, que en el capítol d’autonomia i presa de decisions, apartat 5.1.8., indica entre d’altres que: «la persona té dret a viure el procés que esdevingui fins al final de la vida segons la seva concepció de dignitat»

4. Així mateix, la Llei orgànica 3/2021, de 24 de març, de regulació de l’eutanàsia, avalada pel Tribunal Constitucional, ha reconegut el dret a rebre l’ajut per morir indicant les condicions i el procediment per exercir-lo i emmarcant aquest dret en el de viure amb dignitat el procés de la mort i la llibertat individual que garanteix el dret a la vida privada (art. 8 CEDH).

5. Malgrat que aquestes normatives han suposat una millora continuada al llarg dels darrers anys, juntament amb el desenvolupament dels programes de cures pal·liatives, l’experiència de l’Associació Dret a Morir Dignament de Catalunya (DMD-cat), obtinguda de l’atenció personalitzada a milers de persones al llarg dels darrers anys, permet afirmar que massa gent continua patint un sofriment innecessari al final de la seva vida per motius entre els quals cal destacar el desconeixement per part dels ciutadans i del seu entorn dels seus drets o de com exercir-los, tant pel que fa a la Llei d’eutanàsia com a l’elaboració prèvia del Document de Voluntats Anticipades (DVA) que a Catalunya té menys d’un 2% de la població

6. Els ajuntaments, com a institució més propera a la ciutadania, amb la convicció que el dret a una mort digna és un dels drets humans i hem de vetllar per la seva defensa, creiem necessari divulgar aquest dret entre la població, així com el benefici que cada ciutadà disposi del seu DVA i que el personal municipal, en general, i el de treball i educació social i de les Oficines d’Atenció Ciutadana (OAC) en particular, n’estigui degudament format i informat tant sobre aquest document com sobre la llei d’eutanàsia.

Per tot l’anterior, el Ple de ( l'Administració local) aprova la següent moció/declaració

**Acords** [[1]](#footnote-2)

Primer.- Afirmar que la llibertat de la persona no s’ha de perdre en cap moment de la vida, ni tampoc en el procés final que ens porta a la mort.

Segon.- Donar suport i divulgar el dret de les persones a ser assistides al final de la vida segons els desigs expressats en la seva Declaració de Voluntats Anticipades (DVA).

Tercer.- Donar suport i divulgar els continguts i procediments de la Llei 3/2021, de 24 de març, de regulació de l’eutanàsia.

Quart.- Dotar d’informació i formació específica als treballadors i treballadores municipals, en particular als dels serveis socials, centres culturals, Oficines d’Atenció Ciutadana (OAC), centres municipals de salut, policia municipal, residències, centres de dia, assistència a domicili, etc, sobre els drets de la ciutadania al final de la vida i el DVA.

Cinquè.- Incloure l’Associació DMD Catalunya (DMD-Cat) en consells sectorials o d’altres òrgans de col·laboració ajuntament-entitats que corresponguin i donar-los suport per treballar amb els centres educatius i sanitaris per potenciar activitats de reflexió entorn al dret a una mort digna.

Sisè.- Establir amb l’Associació DMD-Cat un acord de col·laboració per al desenvolupament dels punts anteriors que asseguri la divulgació entre la població i la formació necessària entre el personal municipal. Es donarà visibilitat i suport als actes que porti a terme DMD-Cat al nostre municipi i es destinarà un espai a l’OAC i a altres punts d’informació municipal per a la divulgació de material de DMD-Cat o que pugui elaborar el propi ajuntament.

Setè- Continuar mantenint l’assistència de Programes d’Atenció Domiciliària i Equips de Suport (PADES) 24 hores al dia i 7 dies a la setmana, amb la qualitat del servei que s’està donant en l’actualitat, així com reforçar i millorar els serveis pal·liatius domiciliaris al municipi amb l’increment del temps d’atenció per pacient i amb la formació dels SAD (Serveis d’Ajut a Domicili).

Vuitè.- Publicar aquesta moció a (web de l’ajuntament, butlletí, TV-ràdio municipal...). L’Ajuntament editarà material propi amb l’assessorament de DMD-Cat.

Novè.- Donar trasllat d’aquest acord a l’Associació pel Dret a Morir Dignament, a l’ACM, a la FMC, al Parlament, al Govern i als mitjans de comunicació locals.

\_\_\_\_\_\_\_\_\_\_\_\_\_\_\_\_, a \_\_\_\_\_\_\_\_\_\_\_\_\_\_\_\_\_\_ de 20\_\_

1. Els acords relacionats són un compendi dels que diferents administracions locals han inclòs en les seves mocions/declaracions com es pot veure [en aquest enllaç](http://dmd.cat/index.php/ca/home-ca-es/que-fem/municipalisme/municipalisme). Cada administració pot triar o afegir aquells que consideri que s’adapten millor a les seves circumstàncies. [↑](#footnote-ref-2)